Predkladacia správa

V dňoch 11. – 12. decembra 2008 sa v Bruseli uskutoční zasadnutie Európskej rady. Program rokovania hláv štátov a predsedov vlád bude zameraný na nasledovné témy:

I.	Lisabonská zmluva
II.	Hospodárske a finančné otázky
III.	Energetika a klimatické zmeny
IV.	Spoločná poľnohospodárska politika
V.	Vonkajšie vzťahy

Vo svetle diskusie z októbrového summitu sa Európska rada vráti k otázke Lisabonskej zmluvy.  Cieľom diskusie bude zadefinovať možnosti riešenia situácie a plán ďalších krokov. 

Európska rada bude opätovne rokovať o finančnej kríze a jej vplyve na hospodárstvo. Zhodnotí opatrenia vykonané od októbrového summitu a určí ďalšie potrebné kroky týkajúce sa posilnenia finančnej stability a finančného dohľadu; iniciatív vo svetle reformy svetového finančného systému; podpory rastu a zamestnanosti, s ohľadom na zachovanie medzinárodnej konkurencieschopnosti európskeho priemyslu a vedecko-technologického rozvoja.

V nadväznosti na svoju októbrovú diskusiu bude Európska rada rokovať o vhodných riešeniach implementácie klimaticko-energetického balíka. Cieľom rokovaní bude dosiahnuť dohodu o balíku do konca roka. ER bude v tejto záležitosti úzko spolupracovať aj s Európskym parlamentom.

Európska rada zhodnotí doterajšie aktivity vykonané v súvislosti so zdravotnou prehliadkou Spoločnej poľnohospodárskej politiky a v prípade potreby zadefinuje ďalšie kroky. 

Európska rada prijme deklaráciu k európskej obrane a bezpečnosti a posúdi návrhy Európskej komisie k Východnému partnerstvu. 

Na úvod zasadnutia Európskej rady sa uskutoční tradičné stretnutie s predsedom Európskeho parlamentu Hansom-Gertom Pötteringom. 

Návrh zloženia delegácie bol zostavený v spolupráci s Úradom vlády SR. Konečné zloženie určí predseda vlády SR.

Preprava členov delegácie bude zabezpečená leteckým špeciálom SR a pravidelnými leteckými linkami.